**Transpordiamet**

Edastatud e-postiga info@transpordiamet.ee

11.08.2023

**Teabenõue seoses riigihankes nr 234244 sõlmitud hankelepingu alusel rakendatud sanktsioonidega**

Pöördun advokaadibüroost Laarmaa seoses riigihankega nr 234244. Transpordiamet on riigihankes nr 234244 sõlminud hankelepingu OÜ-ga Kiirwarren KL (registrikood 11169541). Kuivõrd hankelepingut täidetakse avalikest vahenditest, siis ei saa hankelepingu sätted, mis omavad mõju poolte rahalist väärtust omavatele õigustele ja kohustustele olla käsitatavad töövõtja ärisaladusena (AvTS § 36 lg 1 p 9).

**Palun avaliku teabe seaduse ja advokatuuriseaduse alusel vastata järgmistele küsimustele ning väljastada järgmine teave:**

1. **Kas riigihankes nr 234244 sõlmitud hankelepingu täitmisel on viimase kolme aasta jooksul (s.t. perioodil 10.08.2020 – 10.08.2023) esinenud lepingurikkumisi? Kui jah, siis palun teavet, milles lepingurikkumine seisnes ja millist sanktsiooni on töövõtja suhtes rakendatud?**
2. **Palun väljastada kõik tellija poolt töövõtjale esitatud pretensioonid, leppetrahvinõuded, kahjuhüvitusnõuded või mistahes muud lepingust või seadusest tulenevaid sanktsioone rakendavad tellija tahteavaldused, mida tellija on rakendanud riigihankes nr 234244 sõlmitutud hankelepingu alusel viimase kolme aasta jooksul.**

AvTS § 28 lg 1 p 20 kohaselt on teabevaldaja kohustatud avalikustama tema ülesannetega seotud olemasoleva teabe andmed riigi ja kohaliku omavalitsuse üksuste poolt teostatavate ja teostatud riigihangete kohta. Vastavalt AvTS § 36 lg 1 p-le 9 riigi- ja kohaliku omavalitsuse asutusest ja avalik-õiguslikust juriidilisest isikust teabevaldaja ei tohi asutusesiseseks kasutamiseks mõeldud teabeks tunnistada dokumente riigi, kohaliku omavalitsuse üksuse või avalik-õigusliku juriidilise isiku eelarvevahendite kasutamise ning eelarvest töölepinguga töötavatele isikutele makstud töötasude ning muude tasude ja hüvitiste kohta. Kui teabevaldaja keeldub teabenõudele mistahes osas vastamast tulenevalt ärisaladusest, siis lasub teabevaldajal kohustus ärisaladuse olemasolu põhjendada ja vaidluse korral tõendada. Lisaks avaliku teabe seadusele põhineb käesolev teabepäring ka advokatuuriseaduse § 41 lg 1 p-l 4, mis annab vandeadvokaadile pädevuse saada riigi- ja kohaliku omavalitsuse asutusest õigusteenuse osutamiseks vajalikke andmeid, tutvuda dokumentidega ning saada neist ärakirju ja väljavõtteid, kui andmete ja dokumentide saamine ei ole advokaadile seadusega keelatud.

Palun taotletud teave esitada elektrooniliselt e-posti aadressil kristina.laarmaa@ablaarmaa.ee seaduses avaliku teabe seaduses sätestatud tähtajaks. Teabenõudes taotletud teabe esitamata jätmisel või osalisel esitamisel olen sunnitud pöörduma kaebusega Andmekaitse Inspektsiooni poole.

Lugupidamisega

Kristina Laarmaa

Vandeadvokaat

Advokaadibüroo Laarmaa